รัฐบาล ปรับเกณฑ์เราเที่ยวด้วยกัน ให้ครอบคลุมผู้รับสิทธิตั้งแต่ 1 ธันวาคม 2563 สนับสนุนประชาชนให้ความร่วมมือลดเดินทาง
นางสาวไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า การท่องเที่ยวแห่งประเทศไทย(ททท.) กระทรวงการท่องเที่ยวและกีฬา ได้ปรับเกณฑ์เงื่อนไขรายละเอียดของโครงการเราเที่ยวด้วยกัน ให้ครอบคลุมผู้ได้รับสิทธิที่ได้จองที่พักตามโครงการตั้งแต่วันที่ 1 ธันวาคม 2563 ด้วย ซึ่งการปรับเกณฑ์ดังกล่าวได้รายงานให้คณะรัฐมนตรี(ครม.) ทราบแล้ว ทั้งนี้เพื่อให้ผู้ใช้สิทธิตามโครงการฯ เลื่อนการเดินทางอออกไปได้จนถึงเดือนเมษายน 2564 เฉพาะผู้ที่มีการจองที่พักช่วงเดือนมกราคม -กุมภาพันธ์ 2564 เท่านั้น แต่การเลื่อนการเข้าพักจะต้องไม่เกินระยะเวลาสิ้นสุดโครงการคือ วันที่ 30 เมษายน 2564 ส่วนเกณฑ์อื่นๆ ให้ยึดรายละเอียดตามที่ได้ปรับปรุงตามมติ ครม.เมื่อวันที่ 10 มกราคม 2564นายกรัฐมนตรี ยังได้มอบหมายให้ ททท. กระทรวงการท่องเที่ยวและกีฬา ดำเนิการหารือกับกระทรวงการคลัง เกี่ยวกับการเปลี่ยนหลักเกณฑ์และเงื่อนไขรายละเอียดของโครงการฯ ให้เป็นไปตามระเบียบ หลักเกณฑ์และมติ ครม.ที่เกี่ยวข้อง และเร่งประชาสัมพันธ์ให้ประชาชนและผู้เกี่ยวข้องเข้าใจรายละเอียดการที่เปลี่ยนแปลงโดยเร็วที่สุด และให้ทุกกระทรวง กำชับให้หน่วยงานที่รับผิดชอบภายใต้แผนงานฟื้นฟูเศรษฐกิจท้องถิ่นและชุมชนของจังหวัดที่ได้รับอนุมัติให้ใช้จ่ายเงินกู้ภายใต้ พ.ร.ก.ให้อำนาจกระทรวงการคลังให้อำนาจกระทรวงการคลังกู้เงินเพื่อแก้ไขปัญหา เยียวยาและฟื้นฟูเศรษฐกิจและสังคมที่ได้รับผลกระทบจากการระบาดของโรคติดเชื้อไวรัสโคโรนา 2019 พ.ศ.2563 หรือ พ.ร.ก.เงินกู้ 1 ล้านล้านบาท ให้เร่งดำเนินโครงการตามขั้นตอนของระเบียบและกฎหมายเพื่อให้สามารถเบิกจ่ายโครงการโดยเร็ว และการฟื้นฟูเศรษฐกิจเป็นไปอย่างมีประสิทธิภาพ